Blanka movado

Blanka movado ( Бе́лое движе́ние, ankaŭ Белое дело „blanka afero“ aŭ Белая идея „blanka ideo“) estas nomo donata al la parto de la rusa popolo, kiu ne akceptis la ekregadon de la bolŝevikoj kaj kontraŭstaris la novan registaron dum la enlanda milito en Rusio. Subtenantoj de la caro Nikolao la 2-a aŭ de la Rusia Konstitucia Asembleo, la anoj de la Blanka armeo bataladis kontraŭ la Ruĝa armeo kaj la "verdaj armeoj" (grupoj da kamparanoj luktantaj kontraŭ la du armeoj). La Blanka movado unuigis en si la diversajn blankajn armeojn, kiuj neniam formis unu unuecan armeon, krom aliajn sektorojn kiuj ne estis propre armeaj, nome ekleziaj instancoj de ortodoksismo, kamparanaj movadoj, monarkiistoj, eksterlandaj apogantoj, banditoj ktp.

Tiujn kontraŭrevoluciulojn gvidis malnovaj ĉefoj de la imperia armeo: Anton Denikin, Pjotr Vrangel kaj aliaj. Ili ricevis helpon de britaj, francaj kaj usonaj trupoj por lukti kontraŭ la militkomunismo. Rusio estis jam malfortigita pro la unua mondmilito; la enlanda milito (inter aliaj konfliktoj: kamparaj ribeloj, naciismoj, militoj kontraŭ la aliaj socialistaj partioj) kaŭzis inter 8 kaj 10 milionojn da mortoj.

La alianco de la blankaj armeoj kaj aliaj blankmovadaj sektoroj estis malbone kunordigita, kaj malmulte subtenita ĝenerale de la popolo, ĉar grandparte la movado apogis sin sur alt- ĝis mez-klasaj tavoloj. Plejparte pro tio la Blanka movado malvenkis kaj ekziliĝis al Eŭropo, ĉefe al Francio.

La gvidantoj de la Blanka movado estis por redono de la konfiskitaj agroj, teritoria integreco de Rusio, protekto de la rusa ŝtato, novaj elektoj, demokratiigo de la lando, lernodevo, komercada libereco, rekono de aŭtonomiaj klopodoj de multaj popoloj (moto "Por Granda, Unuiĝinta kaj Nedividebla Rusio"). La gvidantaj ideologoj estis Pjotr Struve aŭ Vasilij Ŝulgin, kiuj provis unuigi la interesojn de la komandantoj de la movado, sensukcese.

 Kelkaj aparte konataj movadanoj 
 Miĥail Vasilieviĉ Aleksejev
 Stanisław Bułak-Bałachowicz
 Pavel Bermondt-Avalov
 Andrej Ŝkuro (Андрей/Андрій Шкуро)
 Anton Denikin
 Miĥail Drozdovski
 Miĥail Diteriĥs (Михаил Дитерихс)
 Aleksandr Dutov
 Ivan Iline
 Nikolaj Judeniĉ
 Aleksej Maksimoviĉ Kaledin
 Vladimir Kappel
 Aleksandr Kolĉak
 Lavr Kornilov
 Piotr Nikolajeviĉ Krasnov
 Aleksandr Kutjepov
 Viaĉeslav Naumenko
 Sergej Markov
 Vladimir Maj-Majevskij
 Jevgenij Miller
 Viktor Pokrovskij
 Grigori Semenov
 Barono Roman Ungern von Sternberg
 Ariadna Tyrkova-Williams
 Pjotr Vrangel

 Vidu ankaŭ 
 Alianca interveno en Rusio
 Blanka elmigrado
 Blanko
 Ĉeĥoslovakaj legioj
 Finna Enlanda Milito
 Kamil Giżycki
 Latvaj fusilistoj

 Aliaj 
 La blanka ruso (White russian] estas ankaŭ nomo de koktelo surbaze de vodko, kafo-likvoro, kaj lakto


Kategorio:1917 en Rusio